ΓΡΑΠΤΗ ΕΡΩΤΗΣΗ P-2838/97 υποβολή: Kyφsti Virrankoski (ELDR) προς την Επιτροπή (1 Σεπτεμβρίου 1997)

Θέμα: Κατάρτιση του προγράμματος Natura 2000 στην Φινλανδία

Την εποχή αυτή στην Φινλανδία καταρτίζεται σχέδιο για το πρόγραμμα Natura 2000. Δυστυχώς, όμως, κατά το προπαρασκευαστικό στάδιο έχουν διαπιστωθεί ορισμένες σοβαρές παρατυπίες.

Εχει αποκαλυφθεί ότι οι αρχές έχουν προτείνει κρυφά την συμπερίληψη στις υπό προστασίαν περιοχές εδαφών τα οποία ανήκουν σε ιδιώτες χωρίς προηγουμένως να ανταλλάξουν απόψεις ή έστω και να ενημερώσουν τους ενδιαφερόμενους ιδιοκτήτες γης ή τους εκπροσώπους των δήμων όπου ανήκουν τα εδάφη αυτά. Οι δήμοι και οι ιδιοκτήτες γης έχουν ενημερωθεί για τις λεπτομέρειες του σχεδίου από τις επίσημες ειδοποιήσεις που εστάλησαν στους δήμους αυτούς. Η πρακτική αυτή είναι εκ διαμέτρου αντίθετη, μεταξύ άλλων, με την φινλανδική νομοθεσία σχετικά με την χωροταξία, η οποία απαιτεί συνεχή επαφή κατά την εκπόνηση της χωροταξικής μελέτης μεταξύ των ιδιοκτητών γης και του αρμόδιου για την μελέτη αυτή δήμου.

Ιδιαίτερα αρνητικό στην υπόθεση αυτή είναι το γεγονός ότι οι αρμόδιες για περιβαλλοντικά ζητήματα αρχές έχουν αρνηθεί ρητά να συνεργασθούν ή έστω και να έρθουν σε επαφή με τους δήμους και τους ιδιοκτήτες γης. Οταν, π.χ., ο Δήμος του Karvia έστειλε γραπτή πρόσκληση στους αρμόδιους για το περιβάλλον διοικητικούς υπαλλήλους καλώντας τους να παρευρεθούν σε δημόσια συγκέντρωση ενημέρωσης σχετικά με το Natura 2000, οι εν λόγω υπάλληλοι δεν εδέησαν έστω και να απαντήσουν στο εν λόγω δήμο.

Οσον αφορά τους ιδιοκτήτες γης, αυτοί ανησυχούν ιδιαιτέρως διότι δεν τους έχει δοθεί η δυνατότητα να εκφράσουν τις απόψεις τους στους αρμοδίους εν σχέσει με το θέμα αυτό το οποίο τους απασχολεί άμεσα. Προκειμένου να επιτύχουν να έρθουν, έστω και υποτυποδώς, σε επαφή με τις αρμόδιες αρχές στο Karvia, τέσσερις πολίτες του δήμου αυτού έχουν αρχίσει απεργία πείνας εδώ και πέντες ημέρες χωρίς, προς το παρόν, να έχουν επιτύχει ουσιαστικά αποτελέσματα. Ως εκ τούτων ερωτώ:

1. Προτίθεται η Επιτροπή να εξετάσει το πρόγραμμα Natura 2000 για την Φινλανδία αγνοώντας το γεγονός ότι κατά την εκπόνηση του σχετικού σχεδίου δεν τηρήθηκαν οι νόμοι της χώρας;

2. Μήπως πιστεύει η Επιτροπή ότι οι υπεύθυνοι για το σχέδιο Natura 2000 δικαιούνται να καταπατούν, κατά την εκπόνηση του σχεδίου, τα θεμελιώδη δικαιώματα των φινλανδών πολιτών;

3. Ποιά μέτρα προτίθεται να λάβει η Επιτροπή προκειμένου να πείσει τις αρμόδιες για το περιβάλλον αρχές της Φινλανδίας να ενεργούν κατά την εκπόνηση του σχεδίου με τρόπο ο οποίος αρμόζει σε ένα κράτος δικαίου.

Απάντηση της κας Bjerregaard εξ ονόματος της Επιτροπής (12 Σεπτεμβρίου 1997)

Η οδηγία 92/43/ΕΟΚ του Συμβουλίου της 21ης Μαΐου 1992 σχετικά με τη διατήρηση των φυσικών οικοτόπων (ενδιαιτημάτων) καθώς και της άγριας πανίδας και χλωρίδας ((ΕΕ L 206 της 21.5.1992 )) προβλέπει την δημιουργία ευρωπαϊκού οικολογικού δικτύου ειδικών περιοχών διατήρησης, με την ονομασία Natura 2000.

Προς τον σκοπό αυτόν, η οδηγία προβλέπει ότι τα κράτη μέλη προτείνουν, βάσει κριτηρίων που καθορίζονται στο παράρτημα ΙΙΙ της οδηγίας και σχετικών επιστημονικών δεδομένων, κατάλογο τοποθεσιών. Ο κατάλογος αυτός διαβιβάζεται, σε πρώτη φάση, στην Επιτροπή.

Η πρώτη αυτή φάση υπάγεται αποκλειστικά στην δικαιοδοσία των κρατών μελών. Σε εκείνα εναπόκειται να εξασφαλίσουν την διεκπεραίωσή της υπό συνθήκες τήρησης των θεμελιωδών ειδικών δικαιωμάτων των πολιτών τους. Η Επιτροπή, ερωτηθείσα από κράτη μέλη στο πλαίσιο της διαχειριστικής επιτροπής της οδηγίας, διευκρίνισε ήδη, επανειλημμένως, ότι, βάσει της αρχής της επικουρικότητας, οι ληπτέες αποφάσεις λαμβάνονται σε εθνικό επίπεδο.

Ωστόσο, η Επιτροπή επεσήμανε ότι, κατά την άποψή της, η κατάλληλη ενημέρωση των πολιτών εκ μέρους των κρατών μελών κατά την διαδικασία της επιλογής, θα ήταν δυνατόν να διαδραματίσει σημαντικό ρόλο στην εξασφάλιση της ενεργού και αποτελεσματικής συμμετοχής τους στην προστασία της φύσεως.

Η Επιτροπή θα διασφαλίσει, στις επόμενες φάσεις της εφαρμογής της οδηγίας, την αυστηρή τήρηση των διατάξεων κοινοτικού δικαίου. Εναπόκειται, και πάλι, στα κράτη μέλη, να εξασφαλίσουν τον σεβασμό των θεμελιωδών δικαιωμάτων των πολιτών τους στους τομείς στους οποίους η οδηγία τους αναθέτει την ευθύνη.